text: De var fire - nu er de tre tilbage på pælene i Juelsminde
  19 august 2016 kl. 09.20
  To mænd, to kvinder, fire pæle og 96 timer. Sådan begyndte det onsdag. Nu er den første mand faldet af. De tre andre kæmper videre på pælene .
  Danmarks længste pælesidningskonkurrence blev skudt igang onsdag i denne uge.
  To mænd og to kvinder havde meldt sig til konkurrencen, hvor de kan vinde 10.000 kroner, hvis de ellers kan holde ud at sidde de 96 timer det varer.
  Pengene er til deling vel at mærke, hvis flere gennemfører.
  Efter to døgn - fredag morgen sad Amalie Bolbro, Hovedgård, Camilla Panduro fra Viborg, Jacob Søndergaard fra Horsens fortsat på pælene i Juelsminde Havn. - Nu har de overlevet to kølige nætter.
  Det er i følge arrangørerne Danmarks længst varende pælesidning, da deltagerne ikke på noget tidspunkt får lov til at forlade pælene. De skal gå på toilettet på et bækken siddende på pælenene, og hvis de skal have tøj af og på, så tager det timer bare at gøre det.
  Ifølge arrangør Pernille Juul Nielsen, så har de tilbageværende tre pælesiddere klaret de to første nætter fint.
  Især de to kvinder har fundet en måde at få sovet lidt på, mens de sidder på pælene.
  -De siger, at de kan blunde cirka 30 minutter af gangen, uden at blive bange for at falde ned, fortæller arrangør Pernille Juul Nielsen.
  Den ene mandlige deltager Glen Jepsen fra Horsens opgav allerede natten til torsdag. - Han fik for ondt i ryggen.
  Pælesidningskonkurrencen slutter søndag eftermiddag, hvis mindst en af dem ellers kan holde sig siddende. 
  I videoen øverst i artiklen kan du høre arrangøren fortælle, hvordan de har det derude på pælene.
  
  